ביום 2.8.10 ניתנה החלטת בית המשפט המחוזי בירושלים, מפי כבוד השופט נעם סולברג, בבקשה למתן צו מניעה זמני, אשר יאסור על המשיבה לעשות שימוש בגופן מסוים במסע הפרסום שלה בת"א 16071-06-10 סדן נ' היולט פקארד (ישראל) בע"מ.
המשיבה היא חברת בת של חברת המחשבים HP ואשר החלה במסע פרסום בישראל כחלק ממסע פרסום עולמי של חברת HP. מסע הפרסום הישראלי כלל שימוש בגופן ייחודי המכונה 'HP Personal'.
המבקש הוא בוגר בית הספר לאומנות 'בצלאל' ועוסק לפרנסתו בעיצוב גופנים. גופן 'רון' אותו עיצב דומה דימיון רב לגופן 'HP Personal' עד כדי חפיפה של 95% משטחם.
המבקש פנה מספר פעמים למשיבה, במשך כ-7 חודשים, והסב את תשומת ליבה לשימוש בגופן ודרש תשלום של 400 ₪ בתוספת מע"מ בעבור רישיון שימוש בגופן. משפניותיו לא נענו, הגיש המבקש את תביעתו, בה ביקש להורות לה בצו עשה לאסוף ולגנוז את כל הפרסומים שהוכנו עד כה שיש בהם שימוש בגופן וכן תבע פיצוי כספי בסך של 1,000,000 ₪. בד בבד הגיש בקשה לצו מניעה זמני עד למתן פסק דין בתובענה.
מן הבחינה העובדתית, המבקש הרים את הנטל הנדרש בשלב זה של התובענה. שני הגופנים בלתי שגרתיים וקשה לקבל את האפשרות שהדימיון בניהם הוא דמיון מקרי בלבד. בנוסף, המשיבה התקשתה ליתן תשובה מניחה את הדעת באשר לזהותו של יותר הגופן 'HP Personal', וזאת למרות שהיו לה חודשים רבים לעשות כן.
הבקשה נדחית. המשיבה מחויבת ברישום ותיעוד השימוש בגופן בהליכי הפרסום. הוצאות ושכ"ט עו"ד ייפסקו בגמר המשפט.
"חלפו ארבע שנים מאז החל מסע הפרסום. גם אם טענת המבקש נכונה והא למד על ההפרה אך באוקטובר 2009 הרי שחלפו חודשים ארוכים מעת שנודע לו על ההפרה לכאורה ועד שהגיש את תביעתו, מה גם שדרישתו הייתה דרישה כספית בסך של 400 ₪ בלבד. על כן, הסעד אינו צודק וראוי בנסיבות העניין – הוא לא יגשים את התכלית של הקפאת המצב הקיים ועלול להסב למשיבה פגיעה העולה על הנדרש. "